Id-Direttiva tal-Kummissjoni 95/56/KE
tat-8 ta’ Novembru 1995
li taddatta għall-progress tekniku d-Direttiva tal-Kunsill 74/61/KEE li tirrelata ma’ mezzi li jipprevjenu l-użu mhux awtorizzat ta’ vetturi bil-mutur
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikolu 100a tiegħu,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 li tirrelata ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif l-aħħar emendata bid-Direttiva tal-Kummissjoni 93/81/KEE [2], u b’mod partikolari l-Artikolu 13(2) tagħha,
Wara li kkunsidrat id-Direttiva tal-Kunsill 74/61/KEE tas-17 ta’ Diċembru 1973 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ mezzi li jipprevjenu l-użu mhux awtorizzat ta’ vetturi bil-mutur [3], u b’mod partikolari l-Artikolu 5 tagħha,
Billi d-Direttiva 74/61/KEE hija waħda mid-Direttivi separati fil-proċedura ta’ l-approvazzjoni tat-tip tal-KEE li ġiet stabbilita bid-Direttiva tal-Kunsill 70/156/KEE; billi, konsegwentement, id-dispożizzjonijiet stipulati fid-Direttiva 70/156/EEC li jikkonċernaw is-sistemi, komponenti u unitajiet tekniċi separati tal-vetturi japplikaw għal din id-Direttiva;
Billi, b’mod partikolari, l-Artikolu 3(4) u l-Artikolu 4(3) tad-Direttiva 70/156/KEE jeħtieġu li kull Direttiva separata għandu jkollha anness magħha dokument ta’ informazzjoni li jinkorpora l-puntpunti relevanti ta’ l-Anness I li jinsab ma’ dik id-Direttiva u wkoll ċertifikat ta’ l-approvazzjoni tat-tip ibbażat fuq l-Anness VI hemm mehmuż sabiex dik l-approvazzjoni tat-tip tista’ tiġi komputerizzata;
Billi, minħabba l-esperjenza miksuba u l-aktar stat avvanzat, u b’mod partikolari r-regolament li jikkorrispondi tal-Kummissjoni Ekonomika għall-Ewropa tan-Nazzjonijiet Uniti, huwa issa xieraq li jiġu addattati l-ħtiġiet għall-mezzi ta’ hawn fuq billi jiżdiedu ħtiġiet għal sistemi ta’ allarm u immobilizzaturi;
Billi, is-sinjal bil-ħoss ta’ mezz ta’ allarm jista’ jintbagħat permezz ta’ mezzi ta’ twissija bil-ħoss kif stabbilit bid-Direttiva tal-Kunsill 70/388/KEE [4];
Billi miżuri oħra, bħal dawk li jirrelataw mal-qfil tal-bibien u l-kompartiment tal-bagolli, sejrin jittieħdu f’data aktar tard bil-ħsieb li jissaħħu aktar il-mezzi ta’ disważjoni kontra l-użu mhux awtorizzat tal-vetturi; billi, b’żieda, id-dispożizzjonijiet ta’ din id-Direttiva għandhom jiġu eżaminati mill-ġdid wara perjodu qasir bil-ħsieb li jiġu msaħħa aktar, fost ħwejjeġ oħra, biex ikopru vetturi oħra; billi l-Kummissjoni għandha tħejji rapport dwar dawn il-kwistjonijiet sa Diċembru 1996 l-aktar tard, akkumpanjat, fejn xieraq, bi proposti ġodda;
Billi d-dispożizzjonijiet ta’ din id-Direttiva huma skond l-opinjoni tal-Kumitat għall-Addattazzjoni għall-Progress Tekniku stabbilit bid-Direttiva 70/156/KEE,
ADOTTAT DIN ID-DIRETTIVA:
L-Artikolu 1
1. Id-Direttiva 74/61/KEE għandha tiġi emendata kif ġej:
- L-Artikolu 1 biex jissostitwixxi "…, b’karrozzerija jew mingħajra,…" bi "…, tkun sħiħa jew mhux sħiħa,…" u "… linji, trakters agrikoli u makkinarju u mpjant ta’ l-inġinerija." bi "… linji u trakters agrikoli u tal-forestrija u kull makkinarju mobbli.",
- Fl-Artikoli 2 u 3, issostitwixxi "l-Anness I" bi "l-Annessi relevanti",
- fl-Artikolu 4, issostitwixxi "l-punt 2.2 ta’ l-Anness I" bi "l-Annessi relevanti",
- fl-Artikolu 5, issostitwixxi "l-Annessi I u II" bi "l-Annessi".
2. Lista ta’ l-Annessi għandha tiżdied qabel l-Annessi, u l-Annessi li jinsabu mad-Direttiva 74/61/KEE għandhom jiġu sostitwiti bl-Annessi li jinsabu ma’ din id-Direttiva.
L-Artikolu 2
1. B’effett mill-1 ta’ Mejju 1996, l-Istati Membri ma għandhomx:
- jirrifjutaw, fir-rigward ta’ vettura bil-mutur, tip ta’ immobilizzatur jew tip ta’ sinjal ta’ allarm, li jagħtu approvazzjoni tat-tip tal-KEE jew li jagħtu approvazzjoni tat-tip nazzjonali, jew
- jipprojbixxu r-reġistrazzjoni, il-bejgħ jew it-tqegħid fis-servizz ta’ vetturi, jew il-bejgħ jew id-dħul fis-servizz ta’ immobilizzaturi jew sistemi ta’ allarm,
fuq raġunijiet li jirrelataw ma’ mezzi li jipprevjenu l-użu mhux awtorizzat ta’ vetturi bil-mutur, jekk dawk il-mezzi jikkonformaw mal-ħtiġiet tad-Direttiva 74/61/KEE kif emendata b’din id-Direttiva.
2. B’effett mill-1 ta’ Jannar 1997, l-Istati Membri:
- m’għandhomx jagħtu aktar approvazzjoni tat-tip tal-KEE, u
- jistgħu jirrifjutaw li jagħtu approvazzjoni tat-tip nazzjonali,
għal tip ta’ vettura minħabba raġunijiet li jirrelataw ma’ mezzi li jipprevjenu l-użu mhux awtorizzat jew għal tip ta’ immobilizzatur jew għal tip ta’ sistema ta’ allarm, jekk il-ħtiġiet tad-Direttiva 74/61/KEE, kif emendata b’din id-Direttiva, ma jiġux imħarsa.
3. B’effett mill-1 ta’ Ottubru 1998, l-Istati Membri:
- għandhom iqisu ċertifikati ta’ konformità li jakkumpanjaw vetturi ġodda skond id-dispożizzjonijiet tad-Direttiva 70/156/KEE li ma jkunux aktar validi għall-għanijiet ta’ l-Artikolu 7(1) ta’ dik id-Direttiva, u
- jistgħu jirrifjutaw ir-reġistrazzjoni, il-bejgħ u d-dħul fis-servizz ta’ vetturi ġodda li ma jkunux akkumpanjati b’ċertifikat ta’ konformità skond id-Direttiva 70/156/KEE,
- jistgħu jirrifjutaw il-bejgħ u d-dħul fis-servizz ta’ immobilizzaturi ġodda u sistemi ġodda ta’ allarm,
fuq raġunijiet li jirrelataw ma’ mezzi li jipprevjenu l-użu mhux awtorizzat, jekk il-ħtiġiet tad-Direttiva 74/61/KEE, kif emendata b’din id-Direttiva, ma jkunux imħarsa.
4. B’effett mill-1 ta’ Ottubru 1998 il-ħtiġiet ta’ din id-Direttiva li jirrelataw ma’ immobilizzaturi jew sistemi ta’ allarm bħala komponent jew unità separata teknika huma applikabbli għall-għanijiet ta’ l-Artikolu 7(2) tad-Direttiva 70/156/KEE.
L-Artikolu 3
1. L-Istati Membri għandhom iġibu fis-seħħ il-liġijiet, regolamenti u dispożizzjonijiet amministrattivi meħtieġa sabiex jikkonformaw ma’ din id-Direttiva sa l-1 ta’ Mejju 1996. Għandhom jinfurmaw minnufih b’dan lill-Kummissjoni.
2. Meta l-Istati Membri jadottaw dawn id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati b’dik ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif issir dik ir-referenza għandhom jiġu stabbiliti mill-Istati Membri.
3. L-Istati membri għandhom jikkomunikaw lill-Kummissjoni t-testi tad-dispożizzjonijiet prinċipali tal-liġi nazzjonali li jadottaw fil-qasam regolat b’din id-Direttiva.
L-Artikolu 4
Din id-Direttiva għandha tidħol fis-seħħ fl-20 jum li jiġi wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 5
Din id-Direttiva hija indirizzata lill-Istati Membri.
Magħmula fi Brussel, fit-8 ta’ November 1995.